3. schôdza NR SR - 1.deň - B. popoludní
Dátum: 2023-11-14
Poslanec: Matovič, Igor (SLOVENSKO)
Druh vystúpenia: Vystúpenie v rozprave

43. Do jednotky akej? Kam? Môžem to odskúšať znova, keď chcete, aby sme teda zistili, aké sú možnosti. (Rečník udiera do technického zariadenia na rečníckom pulte.) Búcham do jednotky a nevypínam sa, takže poprosil by som, aby ste ma nevypínali nabudúce. (Smiech v sále.) Takže zaviedli sme rodičovský dôchodok a vy im ho teraz idete normálne na hulváta zobrať, 315 miliónov eur. V pohode. Sľúbili ste tým dôchodcom, že im to nezoberiete, že všetkým všetko zachováte, nebudete znižovať živo... sociálny status, sociálny štandard, nebudete rušiť žiadne zo sociálnych opatrení, 315 miliónov idete tým najmä ženám, matkám, dôchodkyniam zobrať, lebo ten rodičovský dôchodok vyrovnáva práve to utrpenie, tú traumu z toho, že sa rozhodli stať matkami, že boli dlho na materskej, potom kvôli tomu mali nižšie mzdy a na konci v starobe mali nižšie dôchodky a vy im to idete v pohode zobrať. V pohode. A ešte sa tvárite, že to je sociálne opatrenie. Zaviedli sme úplne nový tehotenský príspevok od štvrtého mesiaca, 300 eur mesačne. Vy ste na tie tehotné matky kašľali. My sme im od štvrtého mesiaca dali po šesť mesiacov po 300 eur v priemere. Štyristodvadsať miliónov eur sme museli dať hneď po vzniku vlády na odstránenie krivdy Pellegriniho a Fica voči matkám ročníkov stopäťdesiat... 1957 až 1963. Zaviedli sme platenú dvojtýždňovú otcovskú dovolenku. Zrušili sme doplatky na lieky pre deti do šesť rokov, pre dôchodcov, pre ťažko zdravotne postihnutých. Zvýšili sme rodičovský príspevok na 473 eur. Zvýšili sme 13. dôchodok, ako som spomínal, na štvornásobok voči tomu, čo ste vyplácali za Ficových vlád. Vyplatili sme očkovací bonus 860-tisíc dôchodcom vo výške dokopy 240 miliónov eur. To bolo tých tristo, resp. 200 eur. Vyplatili sme mimoriadny 14. dôchodok vo výške 200 miliónov v roku 2022. Len v roku 2023, a to v tomto, sme zvýšili dôchodky v priemere o 120 eur, čo je teda výrazne viac, ako vy v roku 2016, o 1,90 euro, ktoré si veľmi dobre dôchodci pamätajú. Zaviedli sme možnosť odísť do dôchodku po štyridsiatich odpracovaných rokoch. Vy ste len sľubovali, my sme to spravili. Zaviedli sme možnosť, pardon, zrušili sme krátenie opatrovateľského príspevku pri odchode do dôchodku, kedy ste sa správali ako cynici voči tým ľuďom, ktorí opatrujú svoje deti ešte aj na dôchodku. Zvýšili sme podporu pre ťažko zdravotne postihnutých na rekonštrukciu bytu o 100 %, na kúpu auta o 100 % alebo o dvojnásobok. Znížili sme podvody pri platení DPH o viac ako jednu tretinu a tým sme zabezpečili do každoročného rozpočtu viac ako 500 miliónov eur. Firmám sme počas covidu pomohli tak, že v roku 2022 mali o 50 % vyššie zisky a neprepúšťali najmä ľudí, ako za krízy v roku 2009, keď vy ste dopustili, aby viac ako 100-tisíc ľudí sa kvôli vašej neschopnosti stalo nezamestnanými. Znížili sme DPH na gastro a cestovný ruch o polovičku z 20 na 10 %. Umožnili sme slobodný výber zamestnancom medzi hotovosťou a gastrolístkom. Zaviedli sme elektronickú péenku. Zaviedli sme maximálne čakacie doby na viac ako 700 typov operácií a vy na tejto schôdzi to idete zrušiť ľuďom! Vy na tejto schôdzi idete zobrať chorým ľuďom právo na to, aby boli operovaní včas, v garantovanom termíne a keď nebudú, aby sa mohli ísť zoperovať kamkoľvek v EÚ a aby zdravotná poisťovňa musela preplatiť tento operačný výkon. Vy idete opäť zabíjať ľudí tak, ako ste ich zabíjali počas dvanástich rokov, čo ste vládli. Rekordne sme zvýšili platy zdravotníkom v ústavnej zdravotnej starostlivosti. Historicky. Sám som bol ten, ktorý som si vytrucoval, že všetkých 25 zdravotníckych povolaní bude mať zavedený príplatok za odpracované roky, lebo ministerstvo navrhlo len takýto príplatok pre lekárov a zdravotné sestry. Vyplatili sme zdravotníkom stabilizačné príspevky za 200 miliónov eur. V Bruseli sme vybavili historicky prvýkrát nejaké peniaze na výstavbu nemocníc, tisíc sto miliónov alebo teda sa hovorí 1,1 miliardy eur na výstavbu a rekonštrukciu nemocníc. Skresali sme zisky zdravotných poisťovní v prospech obyčajných ľudí alebo v prospech chorých ľudí. Maximálne 1 %. Vy ste o tom len hovorili. Váš predseda hovoril, že miluje ich ako koza nôž, finančné skupiny, ktoré sú za zdravotnými poisťovňami, ako im zruší zisk. My sme to urobili. Počas rokov našich vlád od roku 2020 do roku 2022 sme mali Slovenská republika prvýkrát, prvýkrát historicky od vzniku Slovenskej republiky nižší deficit verejných financií ako priemerná krajina EÚ. Prvýkrát nižší deficit ako priemerná krajina EÚ. Toto je stav verejných financií, ktorý vám odovzdávame, nie tie vaše bludy, ktoré tu tárate od rána do večera a s ktorými ste ohlúpili, doslova ohlúpili ľudí a spoliehali ste sa na to, že tí ľudia sa nebudú zaujímať o pravdu. To sú výsledky Eurostatu, európskeho štatistického úradu. Počas našich, pardon, vyplatili sme 120 miliónov eur ako príplatok za prácu na covid-oddeleniach a zase na základe môjho návrhu to bolo úplne rovnako pre upratovačku, sestru, sanitára alebo lekára, ktorý na tom covid-oddelení pracoval, vo výške 7 eur za každú jednu hodinu. Dokopy to bolo 120 miliónov eur. Ušetrili sme 4 miliardy eur z môjho rozhodnutia ako ministra financií, že sme v čase, kedy sme si ako Slovenská republika mohli požičiavať za nula-percentné úroky, sme si požičali do Štátnej pokladnice 12 miliárd eur na viac ako desať rokov v priemere splatnosť za 0-percentný úrok. Za nula-percentný úrok. Vy si budete požičiavať budúci týždeň. Tento piatok budú ratingové agentúry hovoriť, ako veria vašim sľubom, ako budete zodpovedne hospodáriť. Ja som presvedčený o tom, že ratingová agentúra Standard and Poor´s nám povie, že nám zníži rating a kvôli vašej neschopnosti, voči, kvôli vašim blábolom, kvôli tomu, že ste neni schopní napísať reálny konsolidačný plán, kvôli tomu Slovensko bude každým rokom krvácať o stovky miliónov eur na zbytočne vyššej cene za financovanie dlhov, ktoré ste v minulosti spáchali. Ešte raz, ja som nafutroval štátnu pokladnicu dvanástimi miliardami za 0-percentný úrok. Keď som odchádzal ako minister, stále tam bolo 8,7 miliardy eur. Osem celé sedem miliardy eur požičaných za 0-percentný úrok. Vy dnes si ich budete požičiavať skoro za 4 % kvôli tomu, že ste diletanti. Ušetrili sme len na dodatočne vyrokovaných zľavách na IT-systémoch na vašich biznisoch viac ako 300 miliónov eur ročne. Tristo miliónov eur len na softvéroch. Spustili sme program obnovy rodinných domov v hodnote 500 miliónov eur. Spustili sme masívnu očistu orgánov činných v trestnom konaní od skorumpovaných činovníkov alebo ako ich nazvem, poskokov a mafii slúžiacich ľudí. Zvýšili sme dôveru ľudí v políciu na dvojnásobok. My sme si ten prieskum nerobili, ale za gašparka, ktorému ste dali vy šéfovať v polícii, kde v skutočnosti políciu dirigoval nitriansky mafián Bödör, dôverovalo polícii 36 % ľudí a dnes za nás 66 % ľudí. Je to skoro dvojnásobok. Toto je názor ľudí. To nie je náš prstocuc. Štyridsať dva zločincov z mafie SMER-u a HLAS-u je už riadne odsúdených. Vyše sto je obvinených a obžalovaných a čaká na spravodlivý rozsudok. Ukončili sme smerácky tunel s ŠPZ-kami za milióny eur ročne. Dnes ich vyrába štátny podnik. Počas krízy sme len cez kurzarbeit zabránili prepúšťaniu ľudí a živnostníkom sme nahradili príjmy. Dosiahli sme nižší počet úmrtí na covid ako Maďarsko a Česko v prepočte na 100-tisíc obyvateľov. Prvýkrát sme splnili záväzok dať 2 % HDP na obranu. Vyčlenili sme 231 miliónov eur na obnovu národných kultúrnych pamiatok. Spustili sme likvidáciu rakovinotvorných PCB-látok na Zemplíne, na čo ste sa vy len pozerali a ste len o tom rozprávali. My sme to urobili. Zákonom sme zakázali privatizáciu vodárenských spoločností. Opäť čomu vy ste len asistovali, lebo váš kmotrík si robil biznis vo vodárňach. Zaviedli sme štipendium 3-tisíc eur pre tisíc najlepších študentov vysokých škôl. Platy učiteľov sme zvýšili o 27 %, platy štátnych zamestnancov o 21 %. Zakázali sme dovoz rádioaktívneho odpadu na Slovensko. Spustili sme systém zálohovania a výkupu PET fliaš a hliníkových plechoviek. A ďalšie desiatky a stovky konkrétnych opatrení a riešení. Vy by ste museli vládnuť sto rokov, aby ste z toho urobili polovičku. My sme to urobili počas troch rokov, kedy Slovensko malo najťažšie krízy v svojej histórii od vzniku Československa. A dokázali sme to všetko ufinancovať. Dokázali sme to tak ufinancovať, ešte raz, že sme mali prvýkrát nižší deficit ako priemerná krajina EÚ za roky 2020, 2021, 2022, v období, kedy som bol premiérom alebo ministrom financií. A viete, ako ten zázrak bol možný? No lebo sme to robili presne opačne ako vy, my sme nekradli. A keď sme nekradli, tie peniaze boli aj na všetky tieto reformy, ktoré som tu spomenul. V minulom roku sme mali štvrtý najnižší historicky od vzniku Slovenskej republiky deficit, 2,02 % HDP. Štvrtý najnižší v krízovom roku. Som zvedavý, ako teda budete hospodáriť vy. Napriek tomu bez hanby hovoríte, že preberáte financie v katastrofálnom stave. Vytvárate si len podhubie na to, aby ste mohli povedať, že budete konsolidovať len o pol percenta, aby vám zostala dobrá vata na to, aby ste znova spustili svoje zaužívané mechanizmy a začali realizovať svoje DNA, aby ste opäť mohli začať okrádať tých istých ľudí, ktorí vám tie dane najprv tam zaplatia, ktorých potom oblbnete tými svojimi primitívnymi tanečkami, sľubmi a gulášmi pred voľbami, nasľubujete im hory-doly, oni vám znova tú dôveru dajú a vy ich znova idete okrádať. Ale to, ako ste to urobili, ako to urobil ten podlý Pellegrini, stále nenabral odvahu sem prísť, ako to urobil ten podlý Pellegrini s Erikom Tomášom, akože ministrom práce, sociálnych vecí a rodiny, sprepytujem, za asistencie Fica, za asistencie Danka, že vy na hulváta podvedie tých chudákov dôchodcov, z ktorých sa desiatky tisíc toho trinásteho dôchodku sľubovaného na budúci rok ani nedožijú, to nemá v histórii Slovenska obdobu. Sľúbili ste im 640 eur tieto Vianoce. A čo im dáte? Tým, čo majú päťdesiat 13. dôchodok, im pridáte 150. Počítajme spolu, to je základná matematika. Myslím, že už prváci aj druháci to dajú. Pevne verím, že ste absolvovali. To je 200 eur. Dvesto eur a sľúbili ste 640. O koľko okradnete toho dôchodcu? O 440 eur. Tí najchudobnejší, tým my sme dali 300 eur. Vy im koľko pridáte? Sto päťdesiat. Koľko budú mať dokopy? Štyristo päťdesiat. Koľko ste im sľúbili? Šesťstoštyridsať. Koľko je to rozdiel? Okradnete tých najchudobnejších o 190 eur. A to ani nehovorím o tých sirotách, vdovách, vdovcoch a invalidných dôchodcoch, ktorí vám to uverili. Vy ste nevyhrali tie voľby o milióny hlasov alebo nejaké státisíce. Vy ste vyhrali relatívne o pár desiatok tisíc hlasov, ktoré preklopili ten jazýček na vašu stranu. A ja som presvedčený, že tí ľudia ak by vedeli, že ich takto podvediete, vy tie hlasy nemáte a dnes je tu úplne iné garde. Možno dnes by tam sedel Šimečka a predkladal by svoje programové vyhlásenie vlády. Vy ste normálne vedome podviedli tých ľudí. A toto považujem za najpodlejšie v politike, keď človek-politik, ktorý tu penzum informácií má, ktorý veľmi dobre vie, koľko peňazí je k dispozícii, technicky či sa to vyplatiť dá a podobne, chodí za tými babičkami, deduškami, 70, 80, 90-ročnými, a sľubuje im s kukučom s jamôčkami: Môžete mi, babička, tetuška veriť. Možno ešte aj mladá pani ste im schopná, schopní povedať. Získate tú dôveru a krásne po voľbách ten záujem týchto ľudí prevediete do svojej vlastnej peňaženky, lebo vy veľmi dobre viete, prečo to robíte. Lebo koľko ušetríte podvodom na tých dôchodcoch, toľko vám zostane na to, aby ste to mohli ukradnúť. Lebo biznis musí predsa ísť. Hladných krkov vás je tu 79, to treba mastiť. Ten stroj treba udržiavať. My sme tú vazelínu počas našich vlád nemali. My sme biznisy nerobili. Nám biznisy, korupcia, prachy nakradnuté okradnutých, z okradnutých dôchodcov nemohli lepiť navzájom, lebo my sme tu bojovali desať-dvanásť, neviem každý koľko, podľa seba, rokov práve proti týmto zlodejinám okrádať tých ľudí, ktorí nás volia. Vy na to, aby ste tu udržali tých 79, budete musieť sami seba sa mastiť. Vazelínka pôjde. Dekalamitka, či jak sa to volá, čo sa tlačí vazelína do tých zaseknutých ložísk, pôjde, pôjde, pôjde biznis, prachy, ukradnuté prachy tým sirotám, vdovám, invalidom, starým ľuďom, ktorí sa mnohí nedožijú ani toho budúcoročného trinásteho dôchodku. Čiže povedal som, o koľko ste ich okradli teraz. A čo im idete urobiť na budúci rok? Vy im na hulváta idete zobrať ten rodičovský dôchodok. Niečo, kde sa tá teta, ktorá trpela za to, že sa rozhodla vykonávať najkrajšie povolanie na svete - stať sa matkou -, že trpela v práci celý život, lebo jednoducho nemala tú kariéru a mala podľa prieskumov a podľa faktov na Slovensku v priemere o 20 % nižší plat, ako jej mužskí kolegovia a potom logicky, že mala aj na dôchodku nižší dôchodok a my sme jej na to dali náplasť menom ´rodičovský dôchodok´, tak vy jej to idete zobrať. Normálne, bez hanby, bezcitne, bez Boha, do neba volajúci hriech. Vy tej tete, ktorá poctivo vychovala deti, ktoré na Slovensku pracujú a prispievajú do našeho systému, vy ste jej pred voľbami sľubovali, že jej to zostane, že nikto jej to nebude brať. A vy teraz bez mihnutia oka na tejto schôdzi rovno ruka v ruke s programovým vyhlásením vlády tu máte skrátené legislatívne konanie, že jej to idete zobrať. Tak isto ako tým chorým ľuďom právo byť operovaný včas. To, čo sme, áno, my sľúbili, čo vy ste dávno mali zaviesť, ale Haščák si od vás praje, aby ste to nezavádzali. Že? Aha, pochopil som. Nech Haščák chce si natlačiť prachy, že aj z tých peňazí, čo sú určené na liečbu chorých ľudí, tak Haščák povedal vám, aha, on vám sľúbil teda, že keď to urobíte, tak sa niečo ujde aj vám z toho, že? Z tých peňazí určených na chorých ľudí, lebo jasné, že kebyže jemu poviete, že onkologického pacienta má operovať do 15 dní cez svoju poisťovňu Dôvera, že má zabezpečiť lekára, ktorý ho zoperuje včas, tak jasné, že Haščák by musel vybrať tie peniaze, čo sa chystá ukradnúť chorým ľuďom a musel by ich dať tým doktorom, aby zabezpečil tú liečbu. A ak by teda nezabezpečil, tak by ten pacient mal právo ísť do Viedne, kamkoľvek v EÚ odoperovať sa a ten Haščák by to znova musel zaplatiť z tej sociál... z tej svojej zdravotnej poisťovne Dôvera. Aha, ale on vám povedal, že on potrebuje splatiť to, čo do vás investoval, aha, chápem to. Všetky tie inzeráty, čo boli v schránkach v domácnosti, milióny výtlačkov, rok propaganda, volalo sa to, myslím, že Plus jeden deň špeciál, kde na celých stranách bolo písané, aký je Pellegrini úžasný to človek, jaká Cigániková úžasná to žena, jaký je Fico úžasný a dobrý to človek, jako na nás strašne myslí. Ako Danko sa už naučil po slovensky. Tak teda toto všetko piár, ktoré vám zadarmo dával takto na tácke, čo si kupoval dôveru tých ľudí, ktorí vás volili, aha, vy to teraz vlastne mu musíte zaplatiť. Treba to preplatiť, tak? A vy ste takí cynici, že vy to idete zobrať tým chorým ľuďom a idete natlačiť Haščákovi do gágora, tak? A vy to veľmi dobre viete, to je na tom to najsmutnejšie, že vy veľmi dobre viete, že keď vy nedáte tým pacientom garanciu operácie do konkrétneho termínu, že tie prachy Haščákovi zostanú v tej zdravotnej poisťovni Dôvera. A že on si ich pekne takto zoberie, desiatky miliónov eur, a vytuneluje si na svoj účtik niekam na Cypre. Že vám nie je hanba. Sociálni netvori ste. Ľudia, ktorí sa nehanbia oklamať chorých ľudí, dôchodcov, siroty, vdovy, invalidov. A ešte sa usmievate. Henten priblblý tam, neviem jak sa volá (povedané so smiechom), sa usmieva jak lečo, jemu to dobre robí, ale presne o tomto to je. To sú ľudia, ktorí si ani neuvedomujú, to je teflón, teflón, čo má síce dve nohy, má to hlavu, malo by to tam mať mozog, ale nepoužíva to, nezaplo to. Alebo si to kúpilo, jednoducho strká to do toho zadného vrecka, tam má vypínač, potom mozog, cit a svedomie sa vypína. To sú celí oni. Smeje sa na tom, jak okradol chorých ľudí a jemu to je ešte smiešne. Ako sa voláte, pane? Rád sa s vami zoznámim. Sme žaby v hrnci, bohužiaľ, a mnohí si to neuvedomujú na Slovensku a dovoľte teda také zamyslenie. Ale nie sme žaby v hrnci teraz, my sme v tom hrnci už od minulých volieb. Len vtedy si to niektorí, ktorí boli súčasťou vlády, neuvedomovali, hovorím teraz k poslancom za stranu SaS a najmä k jej predsedovi. Pre neho bolo omnoho dôležitejšie si liečiť svoje ego a svoje mindráky. Bohužiaľ, aj mnohí progresívni novinári si to vtedy neuvedomovali a bolo pre nich omnoho dôležitejšie kritizovať Matoviča za to, že on je dve hodiny na tlačovke, on odpovedá novinárom. Hoci som odpovedal tým novinárom práve preto, lebo som videl pred tým, jako nimi pohŕdal ten Fico a podobní. Teraz sú radi, že môžu dať tri otázky, lebo zvyčajne im povedia, že bez otázok, vyhlásenie. Ale už neštrajkujú, tí istí progresívni novinári. A ten boj vás, bohužiaľ, progresívni novinári za Progresívne Slovensko, proti tomu Matovičovi, ktorý teda zabezpečil, že sa péesko nedostalo v minulých voľbách do parlamentu, spôsobil to, že dnes tu sedíme v takomto garde. A musím povedať, prepáčte to, kolegovia z péeska a kolegovia z SaS, tam mi to je jedno, či mi to prepáčia, vy za toho jedného, čo ste tu v parlamente mali, až tak moc nemôžete. Oni to robili vedome. Váš jediný zástupca a oni všetci hlasovali za pád Hegerovej vlády. Oni spôsobili a ten váš jeden zástupca spôsobil to, že dnes sme v tejto situácii. Mňa to veľmi mrzí, bol by som veľmi rád, aby sme sa začali správať k sebe trošku inak. Mrzeli ma aj slová vášho šéfa, ktorý tu začal hovoriť na začiatok, že no my to budeme robiť slušnejšie, my nebudeme tu robiť zbytočne divadlo a podobne. Myslíte si, že s tými tichučkými blábolami niečo vyhráte? Že presvedčíte tých oklamaných ľudí, ktorých oni podviedli? Skúsme sa na seba pozerať tak. Každý má iné schopnosti. Každý má dar presvedčiť nejakú inú skupinu ľudí. Ale keď to nedáme spolu a nebudeme ťahať spolu, tá mafia tu bude vládnuť desiatky rokov. To, čo chcú urobiť s RTVS, my jak blbci, alebo mňa to mrzí, aj v médiách sa bavíme o tom, že či je správne vlastne rozdeliť RTVS, že či to neni lepšie, aby to zostalo dokopy ako Televízia a Rozhlas. A vôbec sa nezaoberáme tým, že čo je podstata. Im nejde o to, aby to bolo lepšie. Im ide iba o to, aby niečo, čo je dnes dokopy, aby to rozdelili a potom predsa nemôže byť jeden šéf. Potom už budeme si dávať, dáme si svojho šéfa do rozhlasu, svojho šéfa do telky a potom si tam dáme svojich ľudí. O nič iné im nejde. Národné konzultácie, čo majú napísané v programe, ste si to tam všimli? Sa vás pýtam. Národné konzultácie? Sakramentská mína. To budú desiatky miliónov eur na štátnu propagandu. To bude to, čo v Maďarsku, že pôjdete po Slovensku a budete vidieť tisícky bilbordov o tom, že teda čo si myslíte, mali by sme nahradiť 13. dôchodok alebo rodičovský dôchodok naším 13. dôchodkom vo výške 606 eur? Ľudia hlasujte, pošleme vám obálku domov, budeme robiť národné konzultácie po vzore Maďarska. To sú desiatky miliónov eur permanentnej štátnej propagandy, permanentnej volebnej kampane, ktorú postavili proti nám. A ešte raz vám hovorím, teraz takto na začiatok, keď sa nedáme dokopy a nebudeme každý hrať kľúčovú rolu v opozícii a budeme si dávať podrazy ako napríklad tuto Gröhling, by som povedal prívlastok, ale nepoviem ho, jak dnes namiesto toho, aby sa vyjadril niečo k Blahovi, hovorí, teda do médií, to je jeho budovanie vzťahov v opozícii: no Blaha, no to je taký Matovič v SMER-e . Chudáčik. Chudáčik, budúci predseda SaS. Toto je podľa vás akože spoločný boj voči tomu molochu, voči organizovanému zločinu, ktorý nám tu vládne? To naozaj idete takýmto štýlom? Pevne verím, že aspoň v PS budete mať rozum. My vás pozývame na našu akciu, aj keď vy ste nás nepozvali. Pozývame vás 17. novembra o 17. hodine. Stačí, že prídete hodinku pred tým, jako ste prišli, máme to obsadené pár týždňov, Hodžovo námestie, ste srdečne pozvaní. SaS-ku, ktorá tu zložila tretiu demokratickú vládu určite teda pozývať nebudeme. Ale vy ste srdečne pozvaní. Takže sme žaby v hrnci už od minulých volieb a veľmi ma to mrzí, že mnohí si to ani neuvedomujú a najmä hovorím, že v tých progresívnych demokratických médiách, a o SaS-ke, to už je škoda reči hovoriť. Ale teda patrilo by sa asi aj k tomu programovému vyhláseniu vlády. Veľmi stručne asi môžem povedať, že je to programové vyhlásenie vlády o tom, ako si sebe zabezpečiť beztrestnosť, ako ľudí podviesť, lebo napísať si o tom, že im vlastne zoberieme niečo, čo sme sľúbili, že nezoberieme, tak jednoducho je naozaj podvod, o tom, ako sa zmocníme verejnoprávnych médií a urobíme z nich svojich vazalov, to je to rozdelenie RTVS, o tom, nachystanie si vlastne predvoja, ako sa zbavíme toho nepríjemného Lipšica, ktorý vlastne ide po krku mafiánom, ktorí tu Slovensko rozkrádali, a tom jednoducho, ako si zabezpečiť moc aj po budúcich voľbách. Súčasťou toho je, áno, aj tie národné konzultácie a tú propagandu, ktorú chcete robiť za desiatky miliónov našich spoločných peňazí. O tom, ako rodinám s deťmi zoberiete 200 eur a ešte si to na hulváta cynicky napíšete, že urobíte to opatrenie sociálnejšie, čiže sociálnejšie pre vás znamená, že to teda zoberiete väčšine rodín. Ďakujem pekne. Opäť ste to nesľúbili ľuďom a podotýkam, sľúbili ste presný opak, že to robiť nebudete. Ono celkovo vy si tak myslíte, aj keď sa pozrieme na konanie, ani ten nemá odvahu tu sedieť, ten Šutaj Eštok, že ono vy si tak celkovo myslíte, že takýmito siláckymi rečami, gestami, či už to, čo máte napísané v PVV-čku, alebo týmito skutkami, ktoré teda on pácha na orgánoch činných v trestnom konaní, tak vy si myslíte, že ukazujete svoju veľkosť. Podľa mňa skutočne, v skutočnosti dokazujete dennodenne len svoju malosť, úbohosť a tak, že vlastne zostali ste v tom nejakom vývoji niekde zaspatí. Áno, telesné stránky, vyzeráte ľudia. Vyzeráte dospelí. Ale cit, morálka a svedomie je u vás nula. Vypli ste to a vypli ste to presne s tými prachmi, o ktorých hovorím. Roky ste sa naučili, že si vás Fico s Pellegrinim kupujú, že si vás Danko kupuje. A vy ste sa naučili, že morálka je niečo, čo sa dá predať. A ja som tu preto, lebo hovorím, že morálka sa predať nedá. Svedomie sa predávať nemá. Učíme to malé deti, ale vy ako dospelí ľudia ste to akosi zabudli. A o tomto je celé vaše vládnutie, čo nás tu štyri roky čaká. Obávam sa zároveň, že to najhoršie však v tomto programovom vyhlásení vlády nie je napísané. Lebo predsa Peťulko sa nepodpíše teraz, keď chce byť prezidentom pod nejaké programové vyhlásenie vlády, kde napíše na hulváta to, že zo Slovenska chcete urobiť diktatúru a novú totalitu. A preto dovoľte, aby som možno takto na záver sa s vami rozlúčil slovami naozaj veľkého bojovníka proti totalite a ktorý sa komunistov svojho času v päťdesiatych rokoch nebál. Bol to Silvester Krčméry a povedal, že vy máte v rukách moc, ale my máme v rukách pravdu. (Potlesk.)